二十四日省宿次楊文公集賢宿直韻兼擬其體
作者：項安世
朝代：宋

paragraphs: 雲氣陰陰繞殿廬，雨聲摵摵響階除。
薰爐翠被延周蝶，黄墨朱缸訂魯魚。
野性登朝常蹙踖，親年須祿向躊躇。
叨陪大典論疑信，濫等諸儒課密疏。
漢殿修文開白虎，海邦張樂享爰居。
綺寮蕙草青霏入，瑶圃梅梢玉雪初。
史藁堆牀殊未已，詩材滿地欲焉如。
倦投東觀中郎筆，起讀西崑病監書。
節想清忠侔汲直，詞欽雅麗出唐餘。
高情炯炯軒裳外，長向金門憶飯蔬。